## El Museu de Belles Arts de Castelló inicia el cicle ‘Nits al Claustre’ amb el concert de Lorena Álvarez

*** El concert tindrà lloc el dijous 3 de juliol, a les 22:30 hores, amb entrada lliure fins que es complete l’aforament
* El cicle musical oferix fins al 7 d’agost huit concerts a l’aire lliure en el claustre del Museu de Belles Arts de Castelló**

El Museu de Belles Arts de Castelló, espai de l’Institut Valencià de Cultura, comença el dijous 3 de juliol, a les 22.30 hores, una nova edició del cicle ‘Nits al Claustre’ amb el concert de Lorena Álvarez.

La compositora asturiana presenta un estil difícil de classificar en el qual combina *folk* amb sons actuals que l’han convertida en una de les noves veus de l’escena musical espanyola.

“Un vers lliure dins del panorama musical espanyol”, “cantautora *punk*”, “una ànima inquieta que destil·la espontaneïtat”, o “referent de la cançó d’autora contemporània” són algunes de les qualificacions de les quals ha sigut objecte.

Álvarez arriba fins al Museu de Belles Arts de Castelló en un concert en el qual interpretarà temes de tota la seua discografia: *Anónimo, Dinamita, Colección de Canciones Sencillas* i *Los Rondadores de La Val D’Echo*, així com alguns temes nous que servixen d’avançament del nou disc.

Després del concert de Lorena Álvarez, el cicle continua el dijous 10 de juliol, a les 22:30 hores, amb la proposta de la violinista, compositora i cantant, María de la Flor.

El cicle ‘Nits al Claustre’ del Museu de Belles Arts de Castelló presenta, les nits dels dijous, del 3 de juliol al 7 d’agost, 8 actuacions a l’aire lliure en el claustre del centre museístic.

Tots els concerts són amb entrada lliure fins que es complete l’aforament. Una vegada iniciat l’espectacle no es permetrà l’accés al recinte.

Fecha: 02/07/2025